Corona si mzaha, serikali iwajibike
Language: Swahili | Genre: News

Corona si mzaha, serikali iwajibike 
Makali ya homa ya Corona yanaendelea kutikisa dunia na haijawasaza watu mashuhuri wakiwemo wanasiasa na viongozi wakuu wa nchi mbali mbali. 
Hapa Kenya, serikali imetangaza hatua ambazo zinapaswa kuzingatiwa ili kukinga raia dhidi ya maradhi hayo. 
Ni janga ambalo Shirika la Afya Ulimwenguni WHO linasema linaweza kusababisha maafa makubwa likipenya katika mataifa ya Afrika ambayo yana mifumo duni ya afya. 
Ni kwa mintaarifu hii ambapo kwa mara nyingine tunaomba serikali kutochukulia suala hili kwa mzaha. Ugonjwa unaoweza kuathiri mawaziri wa serikali zilizo na mifumo thabiti ya afya sio mzaha. 
Ugonjwa unaolemea nchi yenye uchumi thabiti kama China na kutia tumbo joto washindani wake kama Amerika na Urusi sio wa kuchukuliwa kwa urahisi. 
Jukumu la serikali yoyote ni kulinda raia wa nchi ilivyofanya Mongolia kwa kumtenga rais na mawaziri walioandamana naye kuzuru China. Hakukuwa na habari kwamba rais huyo alikataa kutengwa mbali hatua yake ilikuwa mfano wa kuigwa na raia wa nchi hiyo. Serikali haifai kujitetea inapolaumiwa kwa kulegeza kamba kuhusu suala hili hatari kwa usalama wa taifa. 
Haikufaa kusubiri hadi Wakenya waende kortini ili iagizwe kufuta safari za ndege kutoka China. Haikufaa kusubiri mahakama iagize raia wa kigeni 239 waliowasili kwa ndege kutoka China Jumatano wafuatiliwe na kutengwa. 
Ni jukumu la kila serikali inayojali maslahi ya raia wake wakati huu ambao Corona imezua hofu ulimwenguni. Kile ambacho maafisa wa serikali wanaotetea hatua ya kuruhusu wageni hao nchini wanapaswa kufahamu ni kuwa gharama ya kukabiliana na maradhi hayo yakiingia nchini ni kubwa mno kuliko hasara ya kufuta safari za ndege kutoka China na nchi nyingine zilizoathiriwa. 
Hii ndio sababu tunasema kwamba hatua ambazo Rais Uhuru Kenyatta alitangaza Ijumaa zinapaswa kuzingatiwa kikamilifu. 
Wahudumu wa afya na maafisa wa usalama wanaoshughulika kukagua wageni katika viwanja vya ndege na mipakani pia wanafaa kukingwa kwa kupatiwa vifaa ili nao wawe salama wanapotekeleza majukumu yao. Corona sio uchawi, sio mzaha, haibagui tajiri na masikini na kwa hivyo, kila hatua inapaswa kuchukuliwa kuzuia isipenye nchini.